SKRIFTLIG FORESPØRGSEL E-1782/00

af Eryl McNally (PSE) til Kommissionen

(8. juni 2000)

Om: Rådet af europæiske forskriftsudstedere på energiområdet.

Rådet af europæiske forskriftsudstedere på energiområdet blev etableret for nylig. Det skal mødes for at udveksle informationer og synspunkter og bidrage til udviklingen af den europæiske elektricitets- og gassektor.

Det er dog vigtigt, at det også bidrager til drøftelserne om:

- prisdifferentiering

- elektronisk red-lining

- energieffektivitet, energibesparelser

- udvikling af vedvarende energikilder

- tjenesteydelsernes kvalitet

- transnationale selskaber og koncentration af markedskræfter

- public serviceforpligtelser

Alle disse ting har indvirkning på enkeltpersoner som forbrugere med egen husholdning og på beskæftigelsen.

Er Kommissionen enig i, at Rådet af europæiske forskriftsudstedere på energiområdet bør indlede drøftelser med fagforeninger, miljøorganisationer, forbrugerorganisationer og andre civilsamfundsorganisationer med henblik på at udvikle åbne og demokratiske systemer, der gør det muligt for rådet at drage nytte af disse organisationers synspunkter og erfaringer?

Mener den, at en tilsvarende dialog bør finde sted i de forskriftsudstedene organer på nationalt plan?

Støtter den oprettelsen af en rådgivende bestyrelse for rådet, der omfatter repræsentanter for disse organisationer?

Svar afgivet på Kommissionens vegne af Loyola de Palacio

(11. juli 2000)

1. Rådet for Europæiske Forskriftsudstedere på Energiområdet (CEER Council of European Energy Regulators) blev oprettet for at give en passende ramme for de nationale forskriftsudstederes arbejde, der vedrører emner af interesse for det indre marked og især fremme udviklingen af effektive elektricitets- og gasmarkeder i Europa. Informationsudveksling og gensidig bistand blandt dets medlemmer er en af hovedopgaverne. CEER tager imod oplysninger fra alle parter, der hovedsagelig vil være europæiske grupper af organisationer, som det ærede medlem henviser til, men også industrien og andre interesserede i de indre el- og gasmarkeder.

Selv om forskriftsudstederes arbejde hovedsagelig gælder prisfastsættelse og licensudstedelse, har emnet servicekvalitet allerede optaget forskriftsudstedere og Kommissionen. Kommissionen, baseret på oplysninger fra forskriftsudstedere og andre relevante parter, vil udgive en meddelelse om kvaliteten af offentlige tjenester inden for el- og gas-, men også transportsektoren.

De andre emner, det ærede medlem nævner i indledningen til spørgsmålene, er en del af forskriftsudstederes arbejde, for så vidt som emnerne henhører under deres kompetence.

2. De forskriftsudstedende organer på nationalt plan tilrettelægger jævnligt høringsrunder om de emner, de regulerer. Alle interesserede organisationer kan fremsætte deres meninger inden for rammerne af sådanne høringsprocedurer, og det er vigtigt, at alle interesserede parters synspunkter bliver hørt.

3. Kommissionen er overbevist om, at den for effektivt at udføre sine opgaver må sikre bred høring af berørte parter om spørgsmål inden for dens kompetenceområde; det er imidlertid op til CEER at afgøre, hvordan denne høring på den mest effektive og hensigtsmæssige måde kan gennemføres.